text: Givskud kan blive et nyt Klondyke
  10 maj 2011 kl. 06.21
  Den jyske by Givskud forbindes mest med sin løvepark, men i dag vil et andet eksotisk indslag stjæle billedet: For første gang siden 1993 foretages en boring efter naturgas og olie i den danske undergrund.
  Også mange andre steder i Danmark er der chancer for at finde ret store olie- og gaslommer.
  - Vi taler absolut om mængder, der er kommercielt interessante - og som snildt kan dække de ret store omkostninger til undersøgelser og boringer, siger direktør Peter Helmer Steen fra den statslige Nordsøfond til Politiken. Fonden betaler 20 procent af udgifterne til boringerne.
  I Givskud er det amerikanske GMT Exploration fra Denver, Colorado, der er operatør og betaler de resterende 80 procent. 
  GMT får kun en tredjedel af indtægterne - staten tager to tredjedele - men selskabet mente alligevel, at det var værd at afsætte mindst 40 millioner kroner til eftersøgningen.
  10 millioner mere er budgettet for polske PGNiG på undersøgelser og senere boringer ved Bovrup i Sønderjylland.
  Polakkerne har meldt ud, at der i bedste fald kan ligge 2,2 millioner ton olie under de sønderjyske marker - nok til at indbringe mere end 5 milliarder kroner, selv med en forsigtigt sat oliepris.
  I 1993 blev der boret efter olie og naturgas i Løgumkloster i Sønderjylland - uden resultat.
  